उदालगुरि , 27 नभेम्बरःसोलिफु बोसोरनि थांनाय 27 जानुवारीखालि गोदान दिल्लीयाव जालांनाय बि टि आर गोरोबथानि सायाव 26 नभेम्बर बृहस्पतिबारखालि उदालगुरि जिल्लानि सिङाव थानाय कलाइगाव दख'रा एबसुनि बान्जायनायाव कलाइगावनि जथुमग्रा न'आव मोनसे गोनां सावराय मेल खुंनाय जायो । दख'रा एबसुनि आफादगिरि बिजय बर'नि मासि सामलायनायाव जानाय बे सावराय मेलयाव गाहाय आलासि महरै दुलाराय बर' फरायसा आफादनि गाहाय नेहाथारि आरो बि टि आर गोरोबथानि गुबुन सासे सागानगिरि लरेन्स इस्लारिआ बाहागो लायो । गाहाय आलासि महरै बाहागो लानानै एबसुनि गाहाय नेहाथारि लरेन्स इस्लारिआ गावनि बिबुंथियाव भारतनि 71 थि संबिजित साननि गोथार बुब्लियाव गाहाम हामब्लायथि जासिहरनायजों लोगोसे बुङोदि , दिनैनि साना भारतजों लोगोसे बि टि आरनि राइजो - राजाफोरा गोजोन्नाय आरो रंजानायनि सम मोनब्लाबो नाथाय थांनाय 17 बोसोरनिफ्रायनो बि पि एफ दोलोआ नासयबोदों , बेनिखायनो बे बोसोराव बि टि आरआव इउ पि पि एल दोलोआ खुंथायाव फैयोब्ला बि टि आरनि गासैबो हारिहारिसानि सुबुंफोरनो समान मोन्थाय आरो जौगाथायखौ होगोन होन्नानै बाथ्रा होयो । बे हाबाफारियावनो मिरु एबसुनि सुबुं फोनांजाब नेहाथारि सोमावसार बसुमतारि , जिल्ला एबसुनि दैदेनगिरिफोर आरो दख'रा आफादनि दैदेनगिरिफोराबो बाहागो लायो । 
गोजोन बि टि आर गोरोबथानि गेजेरजों मोनफ्रोम हारि - हारिसायानो समान मोन्थायखौ मोनगोन : लरेन्स इस्लारि